Diari Oficial de la Generalitat Valenciana


Sumari del DOGV 4897, del 03-12-2004 (2004/11799)

RESOLUCIÓ de 12 de novembre de 2004, de la Secretaria Autonòmica de Telecomunicacions i Societat de la Informació, per la qual es dóna publicitat a les declaracions de polítiques de certificació de certificats d'aplicació, de certificats reconeguts en dispositiu segur per als ciutadans i de certificats reconeguts en suport programari per als ciutadans.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4897

Data del DOGV
:   03-12-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/11325


Data del document
:   12-11-2004

Organisme emissor
:   Conselleria d'Infraestructures i Transport

Tipus de document
:   Resolució

Anàlisi jurídica

 Descriptors 

:   * signatura electrònica
    * comunicació de dades
    * telecomunicació

RESOLUCIÓ de 12 de novembre de 2004, de la Secretaria Autonòmica de Telecomunicacions i Societat de la Informació, per la qual es dóna publicitat a les declaracions de polítiques de certificació de certificats d'aplicació, de certificats reconeguts en dispositiu segur per als ciutadans i de certificats reconeguts en suport programari per als ciutadans. [2004/Q11887]
  
El Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana, regula la implantació efectiva de la firma electrònica en l'àmbit de les relacions entre l'administració i esta amb el ciutadà, desenvolupa una autoritat de certificació pròpia i la dota de la infraestructura necessària per a l'emissió i gestió de claus i certificats per a la utilització de la firma electrònica avançada.
  
L'article 9.4, apartats b, c, d i e d'este mateix decret expressa que correspon a l'autoritat certificadora redactar, mantindre, revisar i aprovar les polítiques de certificació que regixen el funcionament dels servicis de certificació.
  
Per la Resolució de 20 de gener de 2003, de la Secretaria Autonòmica de Telecomunicacions i Societat de la Informació, es dóna publicitat a la política de certificació de certificats d'aplicació; per la Resolució de 19 de setembre de 2003, de la Secretaria Autonòmica de Telecomunicacions i Societat de la Informació, es dóna publicitat a la política de certificació de certificats reconeguts en dispositiu segur per als ciutadans, i per la Resolució de 30 de setembre de 2003, de la Secretaria Autonòmica de Telecomunicacions i Societat de la Informació, es dóna publicitat a la política de certificació per a certificats reconeguts en suport programari per als ciutadans.
  
Com el mateix decret establix, correspon a l'Autoritat de Certificació documentar i publicar les polítiques de manera que siguen accessibles i comprensibles per les parts interessades, enteses estes com les que faran ús dels certificats de firma electrònica, com a titulars o com a parts de confiança, així com revisar les polítiques de certificació existent perquè es puguen detectar i corregir anomalies tant tècniques com de procediment o d'aplicació de les directrius marcades per les polítiques de certificació.
  
Per això, i a causa de l'aprovació de la Llei 59/2003, de 19 de desembre, de Firma Electrònica, que deroga l'anterior Reial Decret Llei 14/1999, de 17 de setembre, sobre firma electrònica, sobre el qual s'havien elaborat els anteriors documents de polítiques de certificació, es fa necessària una revisió i modificació d'estos per a adaptar-los a la nova Llei de Firma Electrònica, que va entrar en vigor el 20 de març de 2004, i és per això que resolc:
  
Aprovar els nous documents de polítiques de certificació següents: política de certificació de certificats d'aplicació, amb número de versió 2.0; política de certificació de certificats reconeguts en dispositiu segur per als ciutadans, versió 3.0, i política de certificació de certificats reconeguts en suport programari per als ciutadans, versió 2.0, i garantir-ne la coherència amb el Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana, amb la Llei 59/2003, de 19 de desembre, de Firma Electrònica, i la Directiva 1999/99/CE del Parlament Europeu i del Consell, de 13 de desembre de 1999, i autoritze la seua publicació íntegra en la pàgina web de l'Autoritat de Certificació de la Comunitat Valenciana (www.pki.gva.es).